CELEX: 32019R0644
Language: el
Date: 2019-04-15 00:00:00
Title: Εκτελεστικός κανονισμός (ΕΕ) 2019/644 της Επιτροπής, της 15ης Απριλίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/644 ΤΗΣ ΕΠΙΤΡΟΠΗΣ
         της 15ης Απριλίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Απριλίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Συσκευή για την ακριβή μεταφορά υγρών σταγονιδίων (καλούμενη «συσκευή χειρισμού υγρών»), διαστάσεων περίπου 540 × 680 × 930 mm και βάρους περίπου 128 kg.
                        Η συσκευή αποτελείται από δύο διατάξεις υποδοχής μικροπλακών (πλάκα προέλευσης και πλάκα προορισμού), δύο ράβδους απιονισμού και μια κεφαλή υπερήχων ενσωματωμένη σε συμπαγές περίβλημα με λυχνία ελέγχου LED, μια μικρή οθόνη και πλήκτρο έκτακτης ανάγκης.
                        Η συσκευή χρησιμοποιεί τη μέθοδο ακουστικής έκχυσης σταγονιδίων (Acoustic Droplet Ejection - ADE), κατά την οποία χρησιμοποιείται ηχητική ενέργεια (στοχευμένοι παλμοί υπερήχων) για να μετακινηθούν εξαιρετικά μικρού όγκου σταγονίδια υγρού από μια πλάκα προέλευσης σε μια ανεστραμμένη πλάκα προορισμού με εξαιρετικά υψηλή ακρίβεια και ορθότητα.
                        Το σύστημα μεταφέρει σταγονίδια 2,5 νανολίτρων ανά έκχυση, καθιστώντας δυνατή τη μεταφορά μεγαλύτερων ποσοτήτων υγρού. Πολλαπλά σταγονίδια εκχέονται από την πλάκα προέλευσης με ρυθμό έως και 500 φορές ανά δευτερόλεπτο.
                        Η συσκευή χρησιμοποιείται κατά την παρασκευή δειγμάτων σε εργαστηριακές εγκαταστάσεις για τη μεταφορά συγκεκριμένων όγκων αντιδραστηρίων από μία μικροπλάκα σε άλλη.
                     
                     
                        8479 89 97 
                     
                     
                        Η κατάταξη καθορίζεται από τον γενικό κανόνα 1, τον γενικό κανόνα 3 στοιχείο β) και τον γενικό κανόνα 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8479 , 8479 89  και 8479 89 97 .
                        Η συσκευή αποτελεί σύνθετο προϊόν κατά την έννοια του γενικού κανόνα 3 στοιχείο β) και πρέπει να καταταγεί σύμφωνα με το συστατικό στοιχείο που προσδίδει στο προϊόν τον ουσιώδη χαρακτήρα του. Παρά το γεγονός ότι η μέτρηση και η ανάλυση είναι αναγκαίες για να διασφαλίζεται η ακριβής δοσολογία του όγκου του υγρού, η λειτουργία που προσδίδει στη συσκευή τον ουσιώδη χαρακτήρα της είναι η ακριβής δοσολογία των σταγονιδίων που εκχέονται, με τη χρήση υπερήχων.
                        Αποκλείεται η κατάταξη στην κλάση 9026  ως όργανο ή συσκευή για τη μέτρηση ή τον έλεγχο της παροχής, της στάθμης, της πίεσης ή των άλλων μεταβλητών χαρακτηριστικών των υγρών ή των αερίων, διότι η μέτρηση και η ανάλυση αποτελούν βοηθητικές λειτουργίες της συσκευής.
                        Συνεπώς, η συσκευή πρέπει να καταταγεί στον κωδικό ΣΟ 8479 89 97  ως άλλη μηχανή και μηχανική συσκευή με ιδιαίτερη λειτουργία, που δεν κατονομάζεται ούτε περιλαμβάνεται αλλού.